**Төсөл**

**МОНГОЛ УЛСЫН ХУУЛЬ**

**2017 оны .. дугаар Улаанбаатар**

**сарын ...-ны өдөр хот**

**НИЙСЛЭЛИЙН ЭРХ ЗҮЙН БАЙДЛЫН ТУХАЙ**

**/Шинэчилсэн найруулга/**

**НЭГДҮГЭЭР БYЛЭГ**

**Нийтлэг үндэслэл**

**1 дүгээр зүйл. Хуулийн зорилт**

#### 1.1.Энэ хуулийн зорилт нь Монгол Улсын нийслэл /цаашид "нийслэл" гэх/-ийн чиг үүрэг, түүнийг хэрэгжүүлэх эдийн засгийн үндэс, нийслэлийн оршин суугчийн эрх, үүрэг, удирдлагын эрх хэмжээ, нийслэлийн удирдлагаас оршин суугч, аж ахуйн нэгж, байгууллага болон засаг захиргаа, нутаг дэвсгэрийн бусад нэгжтэй харилцах эрх зүйн үндсийг тодорхойлоход оршино.

**2 дугаар зүйл. Нийслэлийн эрх зүйн байдлын тухай хууль тогтоомж**

2.1.Нийслэлийн эрх зүйн байдлын тухай хууль тогтоомж нь Монгол Улсын Үндсэн хууль[[1]](#footnote-1), Монгол Улсын Засаг захиргаа, нутаг дэвсгэрийн нэгж, түүний удирдлагын тухай хууль[[2]](#footnote-2), Хот байгуулалтын тухай хууль[[3]](#footnote-3), Хог хаягдлын тухай хууль[[4]](#footnote-4), Хот, суурин газрыг дахин хөгжүүлэх тухай хууль[[5]](#footnote-5), энэ хууль болон эдгээртэй нийцүүлэн гаргасан хууль тогтоомжийн бусад актаас бүрдэнэ.

2.2.Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээний заалтыг дагаж мөрдөнө.

**3 дугаар зүйл. Хуулийн үйлчлэх хүрээ**

3.1.Нийслэлийн удирдлагын тогтолцоо, эрх, үүрэг, зохион байгуулалттай холбогдсон нийтлэг харилцааг Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулиар зохицуулна.

3.2.Нийслэлийн иргэдийн төлөөлөгчийг сонгохтой холбогдсон харилцааг Сонгуулийн тухай хуулиар, Нийслэлийн Засаг даргыг томилохтой холбогдсон харилцааг Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулиар тус тус зохицуулна.

3.3.Нийслэлийн өмчтэй холбогдсон нийтлэг харилцааг Төрийн болон орон нутгийн өмчийн тухай хуулиар, нийслэлийн төсөвтэй холбогдсон харилцааг Төсвийн тухай хуулиар, нийслэлийн албан татвартай холбогдсон харилцааг Нийслэл хотын албан татварын тухай хуулиар тус тус зохицуулна.

3.4.Иргэдийн эрүүл, аюулгүй, таатай орчинд амьдрах эрхийг хангах зорилгоор нийслэлийн барилгажсан хэсэг, нийтийн эдэлбэрийн газрыг дахин төлөвлөн байгуулах, ашиглалтын шаардлага хангахгүй барилга байгууламжийг буулган шинээр барих, гэр хорооллын газрыг дахин зохион байгуулах, дахин төлөвлөн барилгажуулахтай холбогдсон харилцааг Хот, суурин газрыг дахин хөгжүүлэх тухай хуулиар зохицуулна.

3.5.Нийслэлийн нутаг дэвсгэрт ашигт малтмал эрэх, хайх, ашиглахтай холбогдсон харилцааг Ашигт малтмалын тухай хууль[[6]](#footnote-6), Түгээмэл тархацтай ашигт малтмалын тухай хууль[[7]](#footnote-7), Цөмийн энергийн тухай хуулиар[[8]](#footnote-8) тус тус зохицуулна.

3.6.Энэ хуулийн 3.1-3.4-т зааснаас бусад нийслэлтэй холбогдсон харилцааг энэ хуулиар зохицуулна.

**ХОЁРДУГААР БҮЛЭГ**

**Нийслэл хот, түүний нутаг дэвсгэр,**

**эдэлбэр газар, бэлгэ тэмдэг**

 **4 дүгээр зүйл. Нийслэл, түүний онцлог чиг үүрэг**

4.1.Монгол Улсын Үндсэн хуулийн Арван гуравдугаар зүйлийн 1 дэх хэсэгт зааснаар Монгол Улсын нийслэл нь Улаанбаатар хот мөн.

4.2.Нийслэл нь хуулиар олгосон чиг үүрэг, өмч хөрөнгө, өөрийн удирдлага бүхий засаг захиргаа, нутаг дэвсгэр, эдийн засаг, нийгмийн цогцолбор мөн.

4.3.Нийслэл засаг захиргааны хувьд дүүрэгт, дүүрэг нь хороонд хуваагдана.

 4.4.Нийслэл нь хөгжлийн тэнцвэртэй орчныг бүрдүүлэх, хүрээлэн байгаа орчин, ногоон бүсийг хамгаалах, сэргээх, оршин суугчийн суурьшил, хотын хангамж, үйлчилгээ, аж ахуйн үйл ажиллагааг зохицуулах үүднээс алслагдсан дүүрэг, дагуул хот, дэд төв, тосгон, чөлөөт бүстэй байж болно.

4.5.Нийслэлд Монгол Улсын төрийн дээд болон төв байгууллага, тус улсад үйл ажиллагаа явуулж байгаа гадаад улсын дипломат төлөөлөгчийн газар байнга төвлөн оршино.

4.6.Төрийн эрх бүхий байгууллага өөрөөр шийдвэрлээгүй бол нийслэлд үндэсний их баяр наадам, төрийн ёслол хүндэтгэл, улсын болон олон улсын арга хэмжээг зохион байгуулна.

4.7.Нийслэлд улсын төсвөөс олгох захиалгат бүтээгдэхүүний санхүүжилт, гэрээт үйлчилгээний төлбөрийг нийслэлийн төсвийн зохих зүйл ангид тооцно.

4.8.Далай ашиглах тухай хуулийн[[9]](#footnote-9) 81.1-д заасны дагуу Монгол Улсын хөлөг онгоцны бүртгэлийн боомт нь Улаанбаатар хот байна.

#### 5 дугаар зүйл. Нийслэлийн нутаг дэвсгэр, эдэлбэр газар

5.1.Нийслэл Улсын Их Хурлаас баталсан хилийн цэс бүхий нутаг дэвсгэртэй байх бөгөөд алслагдсан дүүрэг, дагуул хот, дэд төв, тосгон, чөлөөт бүсийн нутаг дэвсгэр нь нийслэлийн нутаг дэвсгэрийн хилийн цэсэд багтана.

5.2.Нийслэлийн нутаг дэвсгэр Хот байгуулалтын тухай хуулийн 13 дугаар зүйлд заасан бүсчлэлтэй байх бөгөөд байгаль орчныг хамгаалах болон ой, усны нөөц хамгаалах бүстэй байна.

5.3.Нийслэлийн нийтийн эдэлбэр газарт хотын хөгжлийн ерөнхий төлөвлөгөөнд тусгасан дагуул хот, тосгон, чөлөөт бүсийн гудамж, талбай, зам, иргэн, аж ахуйн нэгж, байгууллагын эзэмшлийн бус амралт, зугаалга, биеийн тамир, спортын зориулалттай газар, цэцэрлэг, оршуулгын газар, хог хаягдлын цэг, цэвэршүүлэх талбай зэрэг газар хамаарна.

#### 6 дугаар зүйл. Бэлгэ тэмдэг

6.1.Нийслэл өөрийн туг, сүлд тэмдэгтэй байна.

6.2.Нийслэлийн туг, сүлд тэмдгийн загварыг хэрэглэх журмыг нийслэлийн иргэдийн Төлөөлөгчдийн Хурал батална.

**ГУРАВДУГААР БҮЛЭГ**

**Нийслэлийн хөгжлийн бодлого, эдийн**

**засгийн үндэс, өмч, төсөв, санхүү**

**7 дугаар зүйл. Нийслэлийн хөгжлийн бодлого**

7.1.Нийслэлийн удирдлага нийслэлийн хөгжлийн талаар дараахь бодлого баримталж ажиллана:

 7.1.1.хөрөнгө оруулалтын таатай орчныг бүрдүүлсэн, өрсөлдөх чадвартай, бие даан хөгжиж, өөрөө өөрийгөө тэтгэх боломжтой эдийн засгийн бодлого хэрэгжүүлж, нийслэлийн бүх нөөц, бололцоо, төр, захиргааны байгууллага, албан хаагчдын үйл ажиллагааг энэхүү зорилтыг хангахад чиглүүлж удирдах;

 7.1.2.Монгол Улсын улс төр, нийгэм, эдийн засаг, санхүү, урлаг, соёлын төв Улаанбаатар хотыг үйлдвэрийн тусгай бүс бүхий олон улсын санхүү, эдийн засаг, аялал жуулчлалын томоохон төв, зорчигч, ачаа тээврийн зангилаа болгон хөгжүүлэх;

 7.1.3.хот байгуулалт, байгаль орчин, эдийн засаг, нийгмийн хөгжлийн тэнцвэрийг ханган хөгжлийн тогтвортой орчин бүрдүүлэх, хувийн хэвшлийг дэмжих, хөдөлмөр эрхлэлтийг нэмэгдүүлэх, сайн засаглалыг хөгжүүлэх арга хэмжээг тасралтгүй зохион байгуулах;

 7.1.4.дэлхийн томоохон хотуудын хөгжлийн загварыг нутагшуулж, үйлчилгээний стандартыг нэвтрүүлэх ажлыг зохион байгуулах бөгөөд нийслэлийн төр, захиргааны байгууллагуудын үйлчилгээг олон улсын жишигт хүргэх;

 7.1.5.төвлөрлийг сааруулах талаар төрөөс баримталж байгаа бодлогын хүрээнд нийслэлийн төр, захиргааны байгууллагуудын чиг үүргийн давхардлыг арилгаж, төвлөрлийг сааруулах, оновчтой бүтэц, зохион байгуулалтын дагуу төрийн үйлчилгээг иргэдэд шуурхай хүргэх нөхцөлийг бүрдүүлэх, хотыг бүсчлэн хөгжүүлэх зорилтын хүрээнд нийслэлийн төвд байршиж байгаа төр, захиргааны байгууллагууд /яамдууд болон Засгийн газрын агентлагууд, нийслэлийн төр, захиргааны байгууллагууд, зарим дүүргийн Засаг даргын Тамгын газар гэх мэт/-ыг үе шаттайгаар дагуул хот, дэд төвүүд рүү байршуулах ажлыг удирдан зохион байгуулах;

 7.1.6.нийслэлийн өмчит үйлдвэрийн газруудын засаглалыг сайжруулж, үр ашиггүй, алдагдалтай ажиллаж байгаа үйлдвэр, аж ахуйн нэгжүүдийг хувьчлах, менежментэд нь хувийн хэвшлийн хөрөнгө оруулагч нарыг татан оролцуулах бодлого баримталж, алдагдлыг бууруулах, үр ашигтай ажиллуулах арга хэмжээ авна. Зарим нийслэлийн өмчит компаниудыг нээлттэй хувьцаат компани болгож, хувьцааг нь Хөрөнгийн биржээр дамжуулан нийтэд арилжаалах ажлыг хариуцан зохион байгуулах;

 7.1.7.мэдлэгт суурилсан, өндөр технологийн, өрсөлдөх чадвартай бүтээгдэхүүн, үйлдвэрлэлийг дэмжих зорилгоор старт-ап компаниудыг дэмжих тусгай сан байгуулж, санхүүжилтийн асуудлыг гадаад улс, олон улсын байгууллагын тусламж, төр, хувийн хэвшлийн түншлэлийн хүрээнд шийдвэрлэх;

 7.1.8.Монгол Улсын гадаад бодлогын үзэл баримтлалд тулгуурлан Улаанбаатар хотод олон улсын томоохон байгууллагуудын Ази, Номхон далайн бүс нутаг хариуцсан салбар, төлөөлөгчийн газрыг байршуулах асуудлаар гадаад харилцааны асуудал эрхэлсэн төрийн захиргааны төв байгууллагатай хамтран ажиллах;

 7.1.9.нийслэлийн дэд бүтцийг хүн амын өсөлт, хөгжлийн шаардлагад нийцүүлэн сайжруулах.

**8 дугаар зүйл. Нийслэлийн эдийн засгийн үндэс**

8.1.Нийслэлийн эдийн засгийн үндэс нь түүнд хууль тогтоомжийн дагуу эзэмшүүлсэн газар, түүний хэвлий, ой, ус, ургамал, амьтан, байгалийн бусад нөөц баялаг, нийслэлийн өмчит болон өмчийн оролцоотой хуулийн этгээдийн үйлдвэрлэл, үйлчилгээний орлогоос бий болсон хуримтлал, албан татвар, төлбөр, хураамж болон татварын бус орлого, нийслэлийн хөгжлийн сангийн хөрөнгөөс бүрдэнэ.

**9 дүгээр зүйл. Нийслэлийн эдийн засаг, төсөв, санхүү, татвар**

9.1.Нийслэл өөрийгөө тэтгэх эдийн засаг, бие даасан төсөвтэй байна. Нийслэл өөрийн төсвөөр Төсвийн тухай хуулийн 58.1-д заасан чиг үүргийг хэрэгжүүлнэ.

9.2.Нийслэл хот албан татвартай байна. Нийслэл хотын албан татварыг хуулиар тогтооно.

9.3.Олон төвт, суурьшлын оновчтой тогтолцоонд суурилсан хот байгуулах, дэд төв, дагуул хотуудыг хөгжүүлэх үйл ажиллагааг төрөөс татварын бодлогоор дэмжинэ.

9.4.Энэ хуулийн 9.3-т заасны дагуу дэмжлэг үзүүлэхтэй холбогдсон харилцааг татварын тухай хууль тогтоомжоор зохицуулна.

9.5.Нийслэл хотын хөгжлийн томоохон төсөл, хөтөлбөрийг улс, нийслэлийн төсвөөс болон төр, хувийн хэвшлийн хамтын ажиллагааны хүрээнд санхүүжүүлнэ.

9.6.Нийслэлийн хөгжлийн томоохон төсөл, хөтөлбөрийг үнэт цаас гаргах замаар санхүүжүүлж болох бөгөөд үүнтэй холбогдсон харилцааг Өрийн удирдлагын тухай хуулиар зохицуулна.

9.7.Нийслэлийн төсвийн орлогын нэр төрөл, зарлагын ангилал, санхүүжилтийн зориулалт болон төсөв зохиох, батлах, гүйцэтгэлийг зохион байгуулах, тайлагнах үйл ажиллагааг төсвийн болон холбогдох бусад хууль тогтоомжоор зохицуулна.

**10 дугаар зүйл. Нийслэлийн өмч**

10.1.Нийслэл хуульд заасан үндэслэл, журмын дагуу олж авсан өмчтэй байх бөгөөд нийслэлийн өмчийн зүйлсийн өмчлөгч нь нийслэлийн хүн амыг төлөөлөн иргэдийн Төлөөлөгчдийн Хурал байна.

10.2.Нийслэлийн өмч хуульд заасан үндэслэлээр олж авсан нийслэлийн өөрийн эд хөрөнгө болон нийслэлийн хүн амын нийтийн хэрэглээнд зориулсан эд хөрөнгөөс бүрдэнэ.

10.3.Нийслэлийн өмчийг захиран зарцуулах асуудлыг нийслэлийн Засаг даргын өргөн мэдүүлснээр иргэдийн Төлөөлөгчдийн Хурал шийдвэрлэнэ.

10.4.Нийслэлийн өмчийг эзэмшүүлэх, ашиглуулах, бусдын өмчлөлд шилжүүлэх, барьцаалах, нийслэлийн өмчит болон өмчийн оролцоотой хуулийн этгээд байгуулах асуудлыг хууль тогтоомжийн хүрээнд нийслэлийн иргэдийн Төлөөлөгчдийн Хурал шийдвэрлэнэ.

10.5.Нийслэлийн удирдлага нийслэлийн өмчийн ашиглалтыг сайжруулах, үр ашгийг нэмэгдүүлэх арга хэмжээг төр, хувийн хэвшлийн түншлэлийн хүрээнд авч хэрэгжүүлнэ.

10.6.Энэ хуулийн 10.5-д заасан арга хэмжээг хэрэгжүүлэх хөтөлбөрийг нийслэлийн Засаг дарга боловсруулж, нийслэлийн иргэдийн Төлөөлөгчдийн Хурал батална.

 **11 дүгээр зүйл. Нийслэлийн газрын бирж**

 11.1.Нийслэл газрын биржтэй байна.

 11.2.Нийслэлийн газар зохион байгуулалтын ерөнхий төлөвлөгөө болон тухайн жилийн газар зохион байгуулалтын төлөвлөгөөнд үнэ төлбөргүй, эсхүл давуу эрхээр, түүнчлэн төсөл шалгаруулах зарчмаар өмчлүүлж, эзэмшүүлж, ашиглуулахаар зааснаас бусад газрыг зөвхөн нийслэлийн газрын биржээр дамжуулан дуудлага худалдаагаар арилжаалах замаар өмчлүүлж, эзэмшүүлж, ашиглуулж болно.

 11.3.Нийслэлийн газрын бирж нийслэлийн Газрын албаны дэргэд ажиллана. Биржийн бүтэц, орон тооны хязгаарыг Нийслэлийн Засаг дарга батална.

 11.4.Нийслэлийн газрын биржийн арилжааг нээлттэй, ил тод, хараат бус байх үндсэн зарчмыг баримтлан зохион байгуулна.

 11.5.Нийслэлийн газрын бирж төвлөрсөн мэдээллийн сантай байх бөгөөд биржийн арилжааг зохион байгуулах программ хангамж, сүлжээний найдвартай байдлыг хангасан байна.

**12 дугаар зүйл. Нийслэлийг хөгжүүлэх сан**

12.1.Нийслэл хот байгуулалт, түүний дэд бүтцийг хөгжүүлэх, хотын аж ахуйг өргөтгөх, хүн амын үйлчилгээг сайжруулах, байгаль орчныг хамгаалах зориулалтаар зарцуулах Нийслэлийг хөгжүүлэх сантай байна. Санг бүрдүүлэх, захиран зарцуулах журмыг нийслэлийн иргэдийн Төлөөлөгчдийн Хурал батална.

12.2.Нийслэлийг хөгжүүлэх сан нь сангийн үйл ажиллагааны орлого, дотоод, гадаадын аж ахуйн нэгж, байгууллага, иргэдээс өргөсөн хандив, буцалтгүй тусламж, бусад орлогоос бүрдэнэ.

12.3.Нийслэлийг хөгжүүлэх сангийн хөрөнгийг нийслэлийн Засаг дарга захиран зарцуулж, гүйцэтгэлийг жил бүр нийслэлийн иргэдийн Төлөөлөгчдийн Хуралд тайлагнана.

 **13 дугаар зүйл. Нийслэлийн чөлөөт бүс**

13.1.Нийслэл чөлөөт бүс байгуулж болно.

13.2.Нийслэлийн чөлөөт бүс байгуулах, түүний хэлбэр, удирдлагын эрх хэмжээ, хяналтын тогтолцоо, чөлөөт бүсэд мөрдөх татвар, гаалийн дэглэмийн эрх зүйн үндсийг тодорхойлж, хэрэгжүүлэхтэй холбогдсон харилцааг тусгай хуулиар зохицуулна.

**14 дүгээр зүйл. Нийслэлийн нутаг дэвсгэрт төрийн үйлчилгээ үзүүлэх хялбаршуулсан журам**

14.1.Эдийн засгийн өсөлтийг дэмжих, аж ахуйн үйл ажиллагаа эрхлэх нөхцөл, боломжийг сайжруулах зорилгоор нийслэлийн Засаг дарга нийслэлийн нутаг дэвсгэрт доор дурдсан төрийн үйлчилгээ үзүүлэх хялбаршуулсан журам тогтоож болно.

 14.1.1.иргэн, хуулийн этгээдийн аж ахуйн үйл ажиллагаа эрхлэх зөвшөөрөл хүссэн өргөдлийг хянан шийдвэрлэх;

 14.1.2.бусад.

14.2.Энэ хуулийн 14.1.3-т заасан тохиолдолд нийслэлийн Засаг даргын саналыг үндэслэн Засгийн газар нийслэлийн нутаг дэвсгэрт хялбаршуулсан журмаар үйлчлэх төрийн үйлчилгээний жагсаалтыг батална.

 14.3.Нийслэлийн Засаг дарга энэ хуулийн 14.2-т заасан саналыг батлахдаа холбогдох төрийн байгууллагатай зөвшилцсөн байна.

**ДӨРӨВДҮГЭЭР БҮЛЭГ**

**Нийслэлийн хот тохижилт,**

**ногоон байгууламж**

 **15 дугаар зүйл. Нийслэлийн хот тохижилт, ногоон байгууламж**

 15.1.Нийслэлийн удирдлага хот тохижилт, ногоон байгууламжийн талаар дараахь бодлогыг хэрэгжүүлж ажиллана:

 15.1.1.Улаанбаатар хотыг дэлхийн жишигт нийцсэн ногоон хот болгох зорилтын хүрээнд дунд болон урт хугацааны төлөвлөгөө боловсруулж, хэрэгжилтийг үе шаттайгаар зохион байгуулах, явц, үр дүнг жил бүрийн эхний улиралд багтаан нийслэлийн иргэдэд тайлагнах;

 15.1.2.дүүрэг бүрт цэцэрлэгт хүрээлэн, орон сууцны хороололд бичил цэцэрлэг байгуулан ажиллуулж, нэг хүнд ноогдох ногоон байгууламжийн хэмжээг нэмэгдүүлэх;

 15.1.3.сул шороон хөрс бүхий гудамж, зам, талбайг зүлэгжүүлэх, эсхүл хатуу хучилттай болгох арга хэмжээ авах замаар тоосжилтыг бууруулах;

 15.1.4.хог хаягдлыг тээвэрлэх, ангилах, боловсруулах, худалдан авах цогц тогтолцоог бий болгож, хог хаягдал боловсруулах үйлдвэрийг төр, хувийн хэвшлийн түншлэлд тулгуурлан байгуулах;

 15.1.5.хот тохижилтын ажилд Олон улсын ISO 9001:2015 чанарын удирдлагын тогтолцооны стандартыг нэвтрүүлж, хэрэгжүүлэх;

 15.1.6.орчны бохирдол, нийтийн эзэмшлийн гудамж, гуу жалга, далан сувгийн цэвэрлэгээг сайжруулах, хог хаягдлыг бууруулах арга хэмжээг иргэдийн оролцоонд тулгуурлан зохион байгуулах;

 15.1.7.нийтийн эзэмшлийн гудамж, зам, талбайн цэвэрлэгээ, төвлөрсөн хогийн цэгийн үйл ажиллагааг сайжруулах;

 15.1.8.усны бохирдлыг бууруулж, хамгаалалтыг сайжруулах, эрүүл ахуйн бүсийн дэглэмийг мөрдүүлэх;

 15.1.9.Улаанбаатар хотын агаарын бохирдлыг бууруулах ажлын хүрээнд “Утаагүй хот” хөтөлбөр хэрэгжүүлэх бөгөөд агаарын бохирдлын эсрэг арга хэмжээнд зарцуулж байгаа хөрөнгийн ашиглалт, үр ашигтай байдалд хяналт тавьж ажиллах.

 15.2.Нийслэлийн удирдлага нийслэлд үйл ажиллагаа явуулж байгаа аж ахуйн нэгж, байгууллага эзэмшлийн газартаа эко орчин бүрдүүлэхэд нь дэмжлэг үзүүлж, хэрэгжилтэд хяналт тавьж ажиллана.

 15.3.Нийслэлийн Засаг дарга иргэдийн экологийн боловсролыг дээшлүүлж, амьдралын зөв, дадал, хэвшилд сургах ажлыг мэргэжлийн холбоод, төрийн бус байгууллагуудтай хамтран зохион байгуулна.

**ТАВДУГААР БҮЛЭГ**

**Нийслэлийн авто зам**

 **16 дугаар зүйл. Нийслэлийн авто замын сүлжээ**

 16.1.Нийслэл өөрийн авто замын сүлжээтэй байна.

16.2.Нийслэлийн авто замын сүлжээг хөгжүүлэх дунд болон урт хугацааны стратегийг нийслэлийн Засаг дарга энэ боловсруулж, нийслэлийн иргэдийн Төлөөлөгчдийн Хурал батална.

 16.3.Нийслэлийн авто замын өмчлөгч нь нийслэлийн иргэдийн Төлөөлөгчдийн Хурал байх бөгөөд авто замын эзэмшигч нь нийслэлийн Засаг дарга, түүнээс эрх олгосон этгээд байна.

16.4.Нийслэлийн авто замын техник, эдийн засгийн үндэслэл, зураг төсөл боловсруулах ажлын даалгаврыг нийслэлийн Засаг дарга батална.

16.5.Нийслэлийн авто замын засвар, арчлалтын ажлыг улсын болон орон нутгийн төсвөөс санхүүлэх бөгөөд нийслэлийн авто замын асуудал эрхэлсэн төрийн захиргааны байгууллага уг ажлыг хариуцан зохион байгуулна.

**17 дугаар зүйл. Нийслэлийн авто замд тавих шаардлага**

17.1.Нийслэлийн авто зам дараахь шаардлагыг хангасан байна:

17.1.1.явган болон дугуйтай зорчигч, тээврийн хэрэгсэл аюулгүй зорчих орчин, нөхцөлийг бүрдүүлсэн байх;

17.1.2.авто замын стандарт, норм, норматив болон энэ хуулийн 19 дүгээр зүйлд заасан шаардлага хангасан зураг төслийн дагуу баригдсан байх;

17.1.3.замын байгууламжийн хамт баригдсан байх;

17.1.4.стандарт, зураг төслийн чанарын шаардлагыг бүрэн хангасан, хүний амь нас эрүүл мэнд, байгаль орчинд сөрөг нөлөөгүй, гарал үүсэл, чанарыг баталгаажуулсан, лабораторийн батламжтай материал ашигласан байх;

17.1.5.зэргэлдээ авто зам, барилга байгууламжийн ашиглалтын хэвийн нөхцөлийг алдагдуулаагүй байх;

17.1.6.байгаль орчныг хамгаалах тухай хууль тогтоомжид заасан байгаль орчныг хамгаалах нөхцөл, шаардлагыг хангасан байх;

17.1.7.суурин газрыг дайран өнгөрч байгаа авто замын хэсэг, эрчим хүчний хувиарлах сүлжээг ашиглах боломж байвал гүүр, автобусны зогсоол, авто зам өөр хоорондоо болон төмөр замтай огтлолцох уулзварт байнгын цахилгаан гэрэлтүүлэг байрлуулсан байх.

17.2.Нийслэлийн хурдны авто зам энэ хуулийн 17.1-д зааснаас гадна дараахь шаардлагыг хангасан байна:

 17.2.1.хөдөлгөөний чиглэл тус бүрд зорчих хэсэгтэй байх;

17.2.2.энэ хуулийн 17.2.3-т зааснаас бусад тохиолдолд өөр авто зам, төмөр замтай нэг түвшинд огтлолцохгүй байх;

17.2.3.өөр авто замтай нэг түвшинд огтлолцох тохиолдолд тухайн хурдны авто замын шулуун хөдөлгөөний урсгалыг огтлохгүйгээр нийлсэн байх.

**18 дугаар зүйл. Нийслэлийн авто замын тэмдэг, тэмдэглэл**

18.1.Дор дурдсан мэдээллийг агуулсан тэмдэг, тэмдэглэлийг авто замын дэргэд буюу авто зам дээр байршуулна:

18.1.1.ойролцоо орших гудамж, зам, талбай, шаардлагатай тохиолдолд байгууллагын нэр;

18.1.2.зорчих урсгалын чиглэл;

18.1.3.шатахуун түгээх станцын байршил;

18.1.4.бусад.

18.2.Энэ хуулийн 18.1-д заасан тэмдэг, тэмдэглэлийг байршуулах зөвшөөрлийг нийслэлийн авто замын асуудал эрхэлсэн төрийн захиргааны байгууллага олгоно.

18.3.Нийслэлийн авто замын тэмдэг, тэмдэглэлийн стандартыгстандартын асуудал эрхэлсэн төрийн захиргааны байгууллага батална.

**19 дүгээр зүйл. Нийслэлийн авто замын дэргэд сурталчилгааны самбар байршуулах**

19.1.Иргэн, хуулийн этгээд нийслэлийн авто замын дэргэд сурталчилгааны самбар байршуулж болно.

19.2.Нийслэлийн авто замын дэргэд сурталчилгааны самбар байршуулах журам, төлбөрийг хэмжээг нийслэлийн иргэдийн Төлөөлөгчдийн Хурал тогтооно.

**20 дугаар зүйл. Нийслэлийн авто зам ашиглагчид хориглох зүйл**

20.1.Авто зам ашиглагч Авто замын тухай хуулийн 17.3-т зааснаас гадна дараахь үйл ажиллагаа явуулахыг хориглоно:

20.1.1.замын хөдөлгөөний аюулгүй байдлын тухай хууль тогтоомжийг зөрчих;

20.1.2.зохих зөвшөөрөлгүйгээр авто замын бүтэц, төлөвлөлт, зориулалтыг өөрчлөх;

20.1.3.байгаль орчин, хүний амь нас, эрүүл мэндэд сөрөг нөлөөтэй, ашиглалтын хэвийн нөхцөлийг алдагдуулж болзошгүй үйл ажиллагаа явуулах;

20.1.4.авто замын зорчих хэсэг, хөвөө, зурвас газар дээр хог хаях, бохир ус урсгах, чулуу, төмөр зэрэг зүйлс байрлуулах, үзэгдэх орчин хязгаарласан, замын хөдөлгөөнд саад учруулсан, стандарт зөрчсөн хаяг, сурталчилгааны самбар байрлуулах;

20.1.5.хууль тогтоомжид хориглосон бусад үйл ажиллагаа.

20.2.Хурдны авто зам ашиглагч энэ хуулийн 20.1-д зааснаас гадна дараахь үйл ажиллагаа явуулахыг хориглоно:

 20.2.1.Нийслэлийн Засаг даргын зөвшөөрөлгүйгээр өөрийн хувийн хэрэгцээнд зориулан болон бусад шалтгаанаар хурдны авто замыг сэтэлж, орц, гарц гаргах;

20.2.2.Нийслэлийн Засаг даргын зөвшөөрөлгүйгээр хурдны авто замын дэргэд 100 метрээс ойрхон газарт барилга, байгууламж, инженерийн шугам, сүлжээ байгуулах.

20.3.Тусгай хамгаалалтгүй, эсхүл зөвшөөрөлгүй гинжит тээврийн хэрэгсэл болон тухайн авто замын техник ашиглалтын үзүүлэлтээс хэтэрсэн овор, даацтай тээврийн хэрэгслээр зорчиж авто замыг эвдэж, гэмтээсэн болон бусад зөрчлийн улмаас авто замд учирсан хохирлыг нөхөн төлүүлэх аргачлал, журмыг нийслэлийн иргэдийн Төлөөлөгчийн Хурал батална.

**21 дүгээр зүйл. Нийслэлийн авто замыг хаах**

21.1.Дор дурдсан үндэслэлээр нийслэлийн авто замыг бүхэлд нь болон хэсэгчлэн хааж болно:

 21.1.1.үндэсний аюулгүй байдлыг хангах, улсыг батлан хамгаалах бодлогыг хэрэгжүүлэх;

 21.1.2.гамшгийн аюулаас урьдчилан сэргийлэх, иргэдийн амь нас, эрүүл мэнд, эд хөрөнгийг аврах, гамшгийн улмаас учирсан хор уршгийг арилгах, хойшлуулшгүй сэргээн босгох үйл ажиллагааг хэрэгжүүлэх;

21.1.3.авто замд ноцтой эвдрэл, гэмтэл гарсны улмаас тээврийн хэрэгслээр зорчих боломжгүй болсон;

21.1.4.авто замд их засвар хийх зайлшгүй шаардлага гарсан.

 21.2.Энэ хуулийн 21.1.2-21.1.4-т заасан үндэслэлээр авто замыг хаах асуудлыг нийслэлийн Засаг дарга шийдвэрлэнэ.

21.3.Энэ хуулийн 21.1.1-д заасан үндэслэлээр авто замыг хаах асуудлыг Засгийн газар, эсхүл шуурхай шийдвэрлэх шаардлагатай нөхцөл байдал үүссэн тохиолдолд батлан хамгаалахын асуудал эрхэлсэн төрийн захиргааны төв байгууллагын саналыг үндэслэн нийслэлийн Засаг дарга шийдвэрлэнэ.

 21.4.Энэ хуулийн 21.2, 21.3-т заасан шийдвэрт тухайн авто замаар зорчих тээврийн хэрэгслийн хөдөлгөөнийг хаах хугацаа, нөхцөл, журам, зорчихыг хориглосон буюу зөвшөөрсөн тээврийн хэрэгслийн төрөл, даацын хэмжээг тодорхой тусгана.

21.5.Энэ хуулийн 21.2, 21.3-т заасан шийдвэрийг 24 цагийн дотор олон нийтийн хэвлэл, мэдээллийн хэрэгсэл, түүнчлэн тухайн авто зам байршиж байгаа орон нутгийн хэвлэл, мэдээллийн хэрэгслээр нийтэд мэдээлэх бөгөөд тухайн байгууллагын албан ёсны цахим хуудсанд байршуулна.

 **22 дугаар зүйл. Нийслэлийн гудамж, талбай**

 22.1.Нийслэлийн гудамж, талбайг үндэсний өв уламжлалыг орчин үеийн ололт, хот байгуулалтын дэлхийн шилдэг жишигтэй хослуулан хөгжүүлнэ.

22.2.Нийслэлийн гудамж, талбайн өмчлөгч нь нийслэлийн иргэдийн Төлөөлөгчдийн Хурал байх бөгөөд эзэмшигч нь нийслэлийн Засаг дарга, түүнээс эрх олгосон этгээд байна.

 22.3.Нийслэлийн Засаг дарга энэ хуулийн 22.2-т заасан эрхээ гэрээний үндсэн дээр дүүргийн Засаг даргад шилжүүлж болно.

 22.4.Дүүргийн Засаг дарга энэ хуулийн 22.3-т заасан тохиолдолд гудамж, явган хүний зам, талбайг гэрээнд заасны дагуу дүүргийн иргэдийн эрх ашигт нийцүүлэн үр ашигтай эзэмшиж, ашиглана.

**ЗУРГАДУГААР БҮЛЭГ**

**Нийслэлийн нийтийн тээвэр**

 **23 дугаар зүйл. Нийслэлийн нийтийн тээврийг хөгжүүлэх стратеги төлөвлөгөө**

23.1.Нийслэлийн нийтийн тээврийн үйлчилгээг олон улсын жишигт хүргэх шаардлагыг харгалзан нийслэлийн нийтийн тээврийг хөгжүүлэх дунд болон урт хугацааны стратеги төлөвлөгөөг нийслэлийн Засаг дарга боловсруулж, нийслэлийн иргэдийн Төлөөлөгчдийн Хурал батална.

 23.2.Нийслэлийн Засаг дарга нийслэлийн такси үйлчилгээг олон улсын жишигт нийцүүлэх зорилгоор тусгай хөтөлбөр боловсруулж хэрэгжүүлнэ.

 23.3.Нийслэлийн Засаг дарга төр, хувийн хэвшлийн хамтын ажиллагааны хүрээнд нийслэлд дугуйн түрээсийн үйлчилгээг нэвтрүүлнэ.

23.4.Нийслэлийн нутаг дэвсгэрт нийтийн зорчигч тээврийн үйлчилгээнд төлбөрийн цахим карт ашиглана.

23.5.Төлбөрийн цахим картыг нийтийн зорчигч тээврийн үйлчилгээнд ашиглах журмыг нийслэлийн Засаг дарга батална.

**24 дүгээр зүйл. Нийслэлийн нутаг дэвсгэрт автотээврийн үйлчилгээ эрхлэгчид тавих нийтлэг шаардлага**

24.1.Нийслэлийн нутаг дэвсгэрт автотээврийн үйлчилгээ эрхлэгч дараахь нийтлэг шаардлагыг хангаж ажиллана:

24.1.1.замын хөдөлгөөний аюулгүй байдлыг хангах;

24.1.2.автотээврийг тухайн ангиллын автотээврийн хэрэгслийг жолоодох эрхийн болон мэргэшсэн жолоочийн үнэмлэхтэй жолоочоор гүйцэтгүүлэх;

24.1.3.ачаа, зорчигчийг тээврийн нөхцөл, техникийн шаардлага хангасан, зориулалтын автотээврийн хэрэгслээр тав тухтай, аюул, осолгүй тээвэрлэх;

24.1.4.тээврийн үед зорчигчийн амь нас, эрүүл мэнд болон ачаанд аюул, хохирол учруулахгүй байх нөхцөлийг хангах;

24.1.5.өөрийн гүйцэтгэсэн ажил, үйлчилгээний хэмжээ, үйл ажиллагааны мэдээ, тайланг тогтоосон үзүүлэлт, загвараар холбогдох байгууллагад хугацаанд нь гаргаж өгөх;

24.1.6.автотээврийн хэрэгслийн техникийн хяналтын үзлэгийг эрх бүхий байгууллагаас баталсан дүрэм, журам, стандартын дагуу хийж, техникийн аюулгүй ажиллагааны шаардлагыг бүрэн хангасан үйл ажиллагаа явуулах;

24.1.7.техник, тоног төхөөрөмж, багаж хэрэгсэл нь стандартын үзүүлэлт, шаардлагыг хангасан эсэхийг стандарт, хэмжил зүйн мэргэжлийн байгууллагаар тогтоосон хугацаанд жил бүр шалгуулж, баталгаажуулах;

24.1.8.тээврийн хэрэгслийг гал түймрээс урьдчилан сэргийлэх, замын хөдөлгөөний аюулгүй байдлыг хангах, байгаль орчныг хамгаалах, иргэдийн эрүүл мэнд, амгалан тайван байдлыг алдагдуулахгүй байх стандарт, нөхцөлийг хангасан, зориулалтын, зөвшөөрөгдсөн байр, зогсоол, талбайд тавих;

24.1.9.түргэн муудах болон хадгалалтын тусгай горимд шинж чанарыг нь алдагдуулахгүйгээр тээвэрлэх бараа, бүтээгдэхүүний тээврийг стандартын шаардлага хангасан тусгай зориулалтын автотээврийн хэрэгслээр гүйцэтгэх;

24.1.10.эрхэлж байгаа үйлчилгээний талаарх үнэн зөв мэдээллээр зорчигч, ачаа тээвэрлүүлэгчийг хангах.

**25 дугаар зүйл. Нийслэлийн нутаг дэвсгэрт нийтийн зорчигч тээврийн үйлчилгээ эрхлэгчид тавих шаардлага**

25.1.Нийслэлийн нутаг дэвсгэрт нийтийн зорчигч тээврийн үйлчилгээ эрхлэгч энэ хуулийн 24.1-д заасан нийтлэг шаардлагаас гадна дараахь шаардлагыг хангаж ажиллана:

25.1.1.нийтийн зорчигч тээврийн үйлчилгээ эрхлэхдээ тусгай зөвшөөрөл олгосон байгууллагаас тогтоосон тээврийн чиглэл, цагийн хуваарийг баримтлах;

25.1.2.автотээврийн хэрэгслийн 10-аас доошгүй хувь нь хөгжлийн бэрхшээлтэй иргэнийг тээвэрлэхээр тоноглогдсон байх;

25.1.3.хот доторх нийтийн зорчигч тээврийн үйлчилгээнд хийн түлш, цахилгаан эх үүсвэрээр ажилладаг болон тэдгээрийн хосолмол хэрэглээ бүхий автотээврийн хэрэгсэл ашиглах.

25.2.Автотээврийн үйлчилгээ эрхлэгч энэ хуулийн 25.1.2-т заасан автотээврийн хэрэгсэлгүй бол нийслэлийн иргэдийн Төлөөлөгчдийн Хурлаас тогтоосон хэмжээ, журмын дагуу төлбөр төлнө. Төлбөрийг хөдөлмөр эрхлэлтийг дэмжих санд төвлөрүүлэх бөгөөд төвлөрсөн хөрөнгийг хөгжлийн бэрхшээлтэй иргэнд зориулах нийгмийн хамгааллын арга хэмжээг санхүүжүүлэхэд зарцуулна.

 **26 дугаар зүйл. Автотээврийн терминал**

26.1.Нийслэл доор дурдсан нийтийн зорчигч тээврийг гүйцэтгэх автотээврийн терминалтай байна:

 26.1.1.улс хоорондын автотээвэр;

 26.1.2.хот хооронд, хот, аймаг хоорондын автотээвэр.

 26.2.Нийслэлийн автотээврийн терминал нь өмчийн бүх хэлбэрийн байж болох бөгөөд тэдгээрийн ангилал, тавигдах нөхцөл, шаардлагыг стандартаар тогтооно.

 26.3.Энэ хуулийн 26.2-т заасан стандартыг нийслэлийн автотээврийн асуудал эрхэлсэн төрийн захиргааны байгууллага боловсруулж, стандартын асуудал эрхэлсэн төрийн захиргааны байгууллага батална.

26.4.Дотоод, гадаадын хувийн хэвшлийн хөрөнгө оруулагч төр, хувийн хэвшлийн түншлэлийн хүрээнд автотээврийн терминалын дэд бүтцэд хөрөнгө оруулахыг төрөөс дэмжинэ.

26.5.Автотээврийн терминалын дэд бүтцэд хөрөнгө оруулах хөрөнгө оруулагч нь хувьцаа, бонд гаргах болон хуулиар хориглоогүй бусад арга, хэлбэрээр хөрөнгө төвлөрүүлж болно.

 26.6.Автотээврийн терминалын байршлыг Нийслэлийн Засаг даргын саналыг үндэслэн, дараахь нөхцөлийг харгалзан нийслэлийн иргэдийн Төлөөлөгчдийн Хурал тогтооно:

26.6.1.нийгэм, эдийн засгийн ач холбогдол;

26.6.2.эдийн засгийн үр ашиг;

26.6.3.аж үйлдвэрийн бүсийн байршил, хөгжлийн чиг хандлага;

26.6.4.хүн амын нутагшил суурьшил;

 26.6.5.тээврийн хэрэгслийн хөдөлгөөний эрчим.

 26.7.Нийслэлийн автотээврийн терминалаар үйчлүүлэгч нь үйлчилгээний хураамж төлнө.

 26.8.Энэ хуулийн 26.7-д заасан хураамжийн хэмжээг тухайн автотээврийн терминалын өмчлөгч тогтооно.

**ДОЛООДУГААР БҮЛЭГ**

**Нийслэлийн оршин суугч,**

**түүний эрх, үүрэг**

**27 дугаар зүйл. Нийслэлийн оршин суугч**

27.1.Нийслэлийн засаг захиргааны нэгжид бүртгүүлэн 183 ба түүнээс дээш хоногийн хугацаагаар байнга оршин суугаа Монгол Улсын иргэн, гадаадын иргэн, харьяалалгүй хүнийг нийслэлийн оршин суугч гэнэ.

27.2.Нийслэлд 183 хүртэлх хоногийн хугацаагаар оршин суугаа Монгол Улсын иргэн, гадаадын иргэн, харьяалалгүй хүнийг түр оршин суугч гэнэ.

### 27.3.Нийслэлд байнга болон түр оршин суугаа Монгол Улсын иргэн, гадаадын иргэн, харьяалалгүй хүн хууль тогтоомжид нийцүүлэн гаргасан төрийн болон орон нутгийн эрх бүхий байгууллага, албан тушаалтны шийдвэрийг биелүүлэх үүрэгтэй.

27.4.Нийслэлийн оршин суугчийг бүртгэхтэй холбогдсон харилцааг Иргэний бүртгэлийн тухай хуулийн 26 дугаар зүйлд заасны дагуу зохицуулна.

**28 дугаар зүйл. Нийслэлийн оршин суугчийн эрх**

28.1.Нийслэлийн оршин суугч дараахь эрхтэй:

 28.1.1.нийслэлийн нутгийн өөрөө удирдах болон захиргааны байгууллагаар хэлэлцэж байгаа асуудлаар мэдээлэл авах, санал өгөх;

 28.1.2.нийслэл, дүүргийн иргэдийн Төлөөлөгчдийн Хуралд сонгосон төлөөлөгчөөрөө дамжуулан санал дэвшүүлэх;

 28.1.3.Улаанбаатар хотын хөгжлийн ерөнхий төлөвлөгөөг хэрэгжүүлэх ажлын хүрээнд нийтийн хэрэгцээний барилга байгууламж, зам, гүүр, инженерийн шугам сүлжээ, цэцэрлэгт хүрээлэн байгуулахад зориулж өөрийн өмчлөл эзэмшил, ашиглалтад байгаа газраа чөлөөлсний төлөө зохих журмын дагуу нөхөх олговор авах;

 28.1.4.нийслэлийн оршин суугч өөрийн санаачилгаар орчноо тохижуулах, мод бут тарих болон нийслэлийн тулгамдсан асуудлыг шийдвэрлэхэд хувь нэмэр оруулсныхаа төлөө урамшуулал авах, хөнгөлөлт эдлэх;

28.1.5.хууль тогтоомжид заасан бусад эрх.

28.2.Энэ хуулийн 28.1.4-т заасан хөнгөлөлт, урамшууллын хэмжээг нийслэлийн иргэдийн Төлөөлөгчдийн Хурал тогтооно.

 **29 дүгээр зүйл. Нийслэлийн оршин суугчийн үүрэг**

29.1.Нийслэлийн оршин суугч дараахь үүрэг хүлээнэ:

 29.1.1.хуульд заасан журмын дагуу албан татвар, хураамж, төлбөр төлөх;

 29.1.2.нийслэлийг хөгжүүлэх ажилд идэвхтэй оролцох;

 29.1.3.нийтийн эзэмшлийн эд зүйлийг зохистой ашиглах, амьдарч байгаа орчноо цэвэр байлгах;

 29.1.4.Улаанбаатар хотын хөгжлийн ерөнхий төлөвлөгөөнд заасан суурьшлийн бүсэд оршин суух;

 29.1.5.оршин суугаа нутаг дэвсгэртээ гамшиг, ослоос урьдчилан сэргийлэх талаар нутгийн захиргааны болон цагдаа, онцгой байдлын байгууллагаас хэрэгжүүлж байгаа арга хэмжээнд оролцох, нийгмийн хэв журмыг сахих;

 29.1.6.нийслэлд оршин суухдаа холбогдох хууль тогтоомжийн дагуу харьяалах хороонд 10 хоногийн дотор бүртгүүлэх;

 29.1.7.түр хугацаагаар оршин суугч нь хүндэтгэх шалтгааны улмаас энэ хуулийн 27.2-т зааснаас дээш хугацаагаар нийслэлд оршин суух бол мөн хугацаагаар сунгуулах;

 29.1.8.нийслэл, дүүргийн иргэдийн Төлөөлөгчдийн Хурал, Засаг даргаас нийтээр дагаж мөрдүүлэхээр гаргасан шийдвэрийг сахин биелүүлэх;

 29.1.9.хууль тогтоомжид заасан бусад үүрэг.

**НАЙМДУГААР БYЛЭГ**

**Нийслэлийн удирдлага**

**30 дугаар зүйл. Нийслэлийн удирдлага**

30.1.Нийслэлийн удирдлагын тогтолцоо нь Монгол Улсын Үндсэн хууль, Засаг захиргаа, нутаг дэвсгэрийн нэгж, түүний удирдлагын тухай хуульд заасан ёсоор бүрдэнэ.

 30.2.Нийслэлийн Засаг дарга Улаанбаатар хотын Захирагч байх бөгөөд тэрээр хотын аж ахуй, үйлчилгээг удирдан зохион байгуулах, мэргэжлийн албадын үйл ажиллагааг уялдуулан зохицуулах үүрэг бүхий хотын ерөнхий менежерийг томилон ажиллуулна.

 30.3.Улаанбаатар хотын Захирагч ажлын албатай байна. Захирагчийн ажлын алба нь нийслэлийн Засаг даргын ажлын албанаас тусдаа байх бөгөөд дарга нь хотын Ерөнхий менежер байна.

 30.4.Захирагчийн ажлын алба Улаанбаатар хотын дэд бүтцийн хангамж, хотын орон сууц, нийтийн аж ахуй, худалдаа үйлчилгээ, хүн амын хүнсний хангамж, нийтийн тээврийн үйлчилгээ, зам, хот тохижилт, цэцэрлэгжилт, орчны бохирдол, хог хаягдал зэрэг асуудлаар гаргасан Улсын Их Хурал, Засгийн газар, нийслэлийн удирдлагын бодлого, шийдвэрийн хэрэгжилтийг зохион байгуулах, иргэн, аж ахуйн нэгж, байгууллагад төрийн үйлчилгээ үзүүлэх чиг үүргийг хэрэгжүүлнэ.

 30.5.Нийслэлийн Засаг дарга Улаанбаатар хотын Захирагчийн хувьд өөртөө зөвлөх эрх бүхий орон тооны бус зөвлөл байгуулан ажиллуулж болно. Зөвлөлийн бүрэлдэхүүн, ажиллах журмыг нийслэлийн Засаг дарга батална.

**31 дүгээр зүйл. Нийслэлийн удирдлагын үйл ажиллагааны зарчим**

31.1.Нийслэлийн удирдлага үйл ажиллагаандаа Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 8.2-т заасан засаг захиргаа, нутаг дэвсгэрийн нэгжийн удирдлагын үндсэн зарчмаас гадна дараахь зарчмыг баримтална:

 31.1.1.Улаанбаатар хотын хөгжлийн ерөнхий төлөвлөгөөг чанд мөрдөх;

 31.1.2.нийслэлийн оршин суугчийн нийтлэг эрх, хууль ёсны ашиг сонирхлыг эрхэмлэх;

 31.1.3.нийслэлийн удирдлагын шийдвэр, үйл ажиллагаа нь олон нийтийн санал, оролцоонд тулгуурлах, ил тод байх.

**32 дугаар зүйл. Нийслэлийн иргэдийн Төлөөлөгчдийн Хурлын чиг үүрэг**

 32.1.Нийслэлийн иргэдийн Төлөөлөгчдийн Хурал нийслэлийн талаар Монгол Улсын Засаг захиргаа, нутаг дэвсгэрийн нэгж, түүний удирдлагын тухай хууль болон бусад хуульд зааснаас гадна дараахь чиг үүргийг хэрэгжүүлнэ:

 32.1.1.нийслэлтэй холбогдсон асуудлаар хууль тогтоомжид нийцүүлэн бие даан шийдвэр гаргах;

 32.1.2.нийслэлийн оршин суугчийн эрх, хууль ёсны ашиг сонирхлыг хөндөж байгаа тулгамдсан асуудлыг хэлэлцэн шийдвэрлэж, хэрэгжилтэд хяналт тавих;

 32.1.3.нийгмийн дэг журмыг хамгаалах, хотын аж ахуй, оршин суугч, аж ахуйн нэгжийн нийгэм-соёлын асуудлаар нийтээр дагаж мөрдөх журмыг хууль тогтоомжид нийцүүлэн гаргаж, биелэлтэд хяналт тавих;

 32.1.4.нийслэл, түүний оршин суугчийн нийтлэг ашиг сонирхлыг хөндсөн, өөрийн эрх хэмжээнд шийдвэрлэх боломжгүй асуудлаар Улсын Их Хурал, Ерөнхийлөгч, Засгийн газар, холбогдох бусад байгууллагад санал тавьж шийдвэрлүүлэх;

 32.1.5.нийслэлийн хэмжээнд тэмдэглэлт ой, баяр ёслол тэмдэглэх, байгууллага, гудамж, талбайг нэршүүлэх, нэрэмжит болгох, хөшөө, дурсгалын цогцолбор байгуулах асуудлаар өөрийн санаачлагаар болон иргэд, байгууллагын саналыг үндэслэн шийдвэр гаргах;

 32.1.6.Улаанбаатар хотын хөгжлийн ерөнхий төлөвлөгөө, түүнд үндэслэн хэсэгчилсэн ерөнхий төлөвлөгөө, төсөл хөтөлбөр, алслагдсан дүүрэг, дагуул хот, тосгоны хөгжлийн ерөнхий төлөвлөгөөг батлах, хэрэгжилтэд хяналт тавих;

 32.1.7.нийслэлийн агаар, ус, хөрс, экологийн төрөл зүйлийг хамгаалах хөтөлбөр батлах;

 32.1.8.нийслэлийн тухайн жилийн төсвийн төслийг хуулийн хугацаанд хэлэлцэн батлах, хэрэгжилтэд хяналт тавих;

 32.1.9.нийслэлийн тухайн жилийн төсвийн гүйцэтгэлийг хуулийн хугацаанд хэлэлцэн батлах;

 32.1.10.хууль тогтоомжид заасан бусад бүрэн эрх.

 **33 дугаар зүйл. Нийслэлийн Засаг даргын чиг үүрэг**

 33.1.Нийслэлийн Засаг дарга Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 29.1, 30.1-д зааснаас гадна дараахь чиг үүргийг хэрэгжүүлнэ:

 33.1.1.нийслэлийн хөгжлийн тогтвортой орчин бүрдүүлэх зорилгоор төрийн захиргааны төв байгууллагуудтай нэгдсэн бодлого явуулах асуудлаар Ерөнхий сайдтай шууд харилцах;

 33.1.2.нийслэлийн оршин суугчийн суурин амьдралын хэв маяг, хамтач үзлийг хөгжүүлэх, хотын соёл, хамтын хариуцлагыг төлөвшүүлэх ажил зохион байгуулах;

 33.1.3.хот байгуулалт, экологи, эдийн засаг, нийгмийн хөгжил, хүн амын үйлчилгээтэй холбогдох асуудлаар төрийн захиргааны төв байгууллагад санал тавьж шийдвэрлүүлэх;

 33.1.4.нийслэлд хүн амын төлөвлөлтгүй суурьшил бий болох, дэд бүтцийн болон нийгмийн үйлчилгээний хэвийн ажиллагаа алдагдах, оршин суугчдын амьдрах орчинд аюултай нөхцөл бий болохоос урьдчилан сэргийлэх арга хэмжээг зохион байгуулах;

 33.1.5.хүн амын эрүүл мэндэд сөргөөр нөлөөлөхүйц нөхцөл байдлыг бий болгосон, хүрээлэн байгаа орчныг бохирдуулсан, ашиглах бодисын зөвшөөрөгдөх хэмжээг хэтрүүлсэн үйлдвэр, аж ахуйн нэгж, байгууллагын үйл ажиллагааг түр түдгэлзүүлэх, зогсоох, холбогдох байгууллагын санал, дүгнэлтийг үндэслэн барилга, байгууламж барихыг хориглох, нийслэлээс нүүлгэн шилжүүлэх тухай саналыг холбогдох байгууллагад тавих;

 33.1.6.засаг захиргаа, нутаг дэвсгэрийн бусад нэгжээс нийслэлд ажиллах хүчийг зохион байгуулалттайгаар шилжүүлэх асуудлыг шийдвэрлэх;

33.1.7.нийслэлийг хөгжүүлэх асуудлаар төсөл санаачлах, төсөлд санал, дүгнэлт өгөх, түүнийг хэрэгжүүлэхэд Засгийн газраас дэмжлэг хүсэх;

33.1.8.нийслэл дэх үндэстэн, ястан, цөөнхийн түүх, шашин, соёлын өвийг хамгаалан, арвижуулах;

33.1.9.газар зохион байгуулалт, хот төлөвлөлтийн уялдаа холбоог хангах ажлыг зохион байгуулах;

33.1.10.холбогдох хуулийн дагуу нийслэлийн оршин суугч, Монгол Улсын иргэнд газар өмчлүүлэх;

33.1.11.дүүргийн Засаг дарга, эрхлэх асуудлын хүрээний хэрэгжүүлэгч агентлаг, харьяа газрын даргын шийдвэр хууль тогтоомжид нийцээгүй бол өөрчлөлт оруулах, хүчингүй болгох;

33.1.12.эрчим хүчний болон нийтийн тээврийн ачааллыг зохицуулах зорилгоор аж ахуйн нэгж, байгууллагын үйлдвэрлэл, үйлчилгээний ажил эхлэх, дуусах цагийг тогтоох;

33.1.13.нийслэлийн үйлчилгээний газруудын үйлчилгээний соёлыг сайжруулж, гэмт хэрэг, зөрчлөөс урьдчилан сэргийлэх нөхцөлийг бүрдүүлэх, иргэдийн эрүүл, аюулгүй орчинд амьдрах эрхийг хангах зорилгоор нийслэлийн нутаг дэвсгэрт согтууруулах ундаагаар үйлчлэх тусгай зөвшөөрөлтэй үйлчилгээний газруудад тавих шаардлага, төлөх хураамжийн хэмжээ, үйл ажиллагаа явуулах цагийн хязгаарыг тогтоох;

33.1.14.нийслэлийн агаарын чанарыг сайжруулж, бохирдлыг бууруулах ажлын хүрээнд нийтийн эзэмшлийн гудамж, талбайд нэвтрэн орохыг хязгаарласан буюу хориглосон тээврийн хэрэгслийн жагсаалт баталж, хэрэгжилтийг зохион байгуулах;

 33.1.15.мал аж ахуй эрхлэхийг хориглосон бүс нутгийн хилийн заагийг тогтоох;

33.1.16.хууль тогтоомжид заасан бусад бүрэн эрх.

 33.2.Нийслэлийн Засаг дарга дараахь зорилгоор нийтээр дагаж мөрдөх эрх зүйн хэм хэмжээний акт гаргаж болно:

 33.2.1.нийслэлийн нутаг дэвсгэрт хэв журам сахиулж, сайн засаглалыг бэхжүүлэх;

 33.2.2.нийслэлийн оршин суугчдын аюулгүй байдал, эрүүл мэндийг сахин хамгаалах;

 33.2.3.энэ хуулийн 33.1-д заасан чиг үүргээ хэрэгжүүлэх.

**34 дүгээр зүйл. Нийслэлийн иргэдийн Төлөөлөгчдийн Хурлын ажлын алба болон Засаг даргын Тамгын газрын албан хаагчдын ангилал, зэрэглэл, цалин**

34.1.Нийслэлийн иргэдийн Төлөөлөгчдийн Хурлын ажлын алба болон Засаг даргын Тамгын газрын албан хаагчдын албан тушаалын ангилал, зэрэглэл, цалингийн хэмжээг яамны албан хаагчдын албан тушаалын ангилал, зэрэглэл, цалинтай ижил тогтооно.

**ЕСДҮГЭЭР БҮЛЭГ**

**Дүүрэг, хорооны чиг үүрэг**

**35 дугаар зүйл. Дүүрэг**

35.1.Дүүрэг нь хүн амын байршил, эдийн засгийн чадавхи, газар зүйн байршил, зам харилцааны нөхцөлийг харгалзан байгуулсан нийслэлийн засаг захиргаа, нутаг дэвсгэрийн нэгж мөн.

 35.2.Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 4 дүгээр зүйлд заасны дагуу дүүрэг байгуулах, өөрчлөх, татан буулгах, хилийн цэсийг батлах асуудлыг Улсын Их Хурал шийдвэрлэнэ.

35.3.Дүүргийн иргэдийн Төлөөлөгчдийн Хурал нь Монгол Улсын Засаг захиргаа, нутаг дэвсгэрийн нэгж, түүний удирдлагын тухай хууль болон бусад хуульд заасан чиг үүргийг хэрэгжүүлнэ.

**36 дугаар зүйл. Дүүргийн төсөв болон иргэдийн Төлөөлөгчдийн Хурлын дарга, Засаг дарга, холбогдох бусад албан хаагчдын ангилал, зэрэглэл, цалин**

36.1.Дүүргийн төсвийг хүн амын тоо, нягтрал, эдийн засаг, нийгмийн цогцолборын онцлогийг харгалзан үзэж батална.

36.2.Дүүргийн иргэдийн Төлөөлөгчдийн Хурлын дарга, Засаг даргын албан тушаалын цалингийн хэмжээг аймгийн Засаг даргын цалинтай ижил тогтооно.

36.3.Дүүргийн иргэдийн Төлөөлөгчдийн Хурлын ажлын алба, Засаг даргын Тамгын газрын албан хаагчдын албан тушаалын ангилал, зэрэглэл, цалингийн хэмжээг Засгийн газрын агентлагийн албан хаагчдын албан тушаалын ангилал, зэрэглэл, цалинтай ижил тогтооно.

 **37 дугаар зүйл. Дүүргийн Засаг даргын чиг үүрэг**

37.1.Дүүргийн Засаг дарга нь Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 29.1, 31.1-д зааснаас гадна дараахь чиг үүргийг хэрэгжүүлнэ:

 37.1.1.нийслэлийн иргэдийн Төлөөлөгчдийн хурлаас дүүрэгт шилжүүлсэн өмчийн болон бусад бүрэн эрхийг хэрэгжүүлэх;

 37.1.2.хууль тогтоомжид нийцүүлэн захирамж, заавар, дүрэм, журам батлан мөрдүүлж, гүйцэтгэлийг хангуулах;

 37.1.3.хууль тогтоомжид заасан бусад чиг үүрэг.

 37.2.Дүүрэг дагуул хотын статустай байж болно. Энэ шийдвэрийг нийслэлийн иргэдийн Төлөөлөгчдийн Хурал гаргана.

 37.3.Энэ хуулийн 37.2-т заасан тохиолдолд тухайн дүүргийн Засаг дарга дагуул хотын захирагч байна.

 37.4.Дагуул хотын захирагч энэ хуулийн 37.1-д зааснаас гадна Хот, тосгоны эрх зүйн байдлын тухай хуулийн Гуравдугаар бүлэгт заасан бүрэн эрхийг хэрэгжүүлнэ.

**38 дугаар зүйл. Хороо, түүний удирдлагын чиг үүрэг**

 38.1.Хороо нь Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд зааснаар дүүргийн засаг захиргааны нэгж мөн.

38.2.Хуульд өөрөөр заагаагүй бол хороо нь өөрөө өөрийгөө тэтгэн хөгжүүлж, бие дааж ажиллана.

38.3.Хорооны иргэдийн Нийтийн Хурал нь Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд зааснаас гадна дараахь чиг үүргийг хэрэгжүүлнэ:

 38.3.1.Улаанбаатар хотын хөгжлийн ерөнхий төлөвлөгөөнд нийцүүлэн өөрийн нутаг дэвсгэрт газар эзэмшүүлэх, ашиглуулах, барилга байгууламж барих зэрэг асуудлыг хэлэлцэн саналаа эрх бүхий байгууллагад хүргүүлэх;

 38.3.2.хууль тогтоомжид заасан бусад чиг үүрэг.

38.4.Хорооны Засаг дарга Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 28.1-д зааснаас гадна дараахь чиг үүргийг хэрэгжүүлнэ:

 38.4.1.хорооны хүн амын дэлгэрэнгүй бүртгэлийн нэгдсэн сан бүрдүүлэн хөтлөх;

 38.4.2.оршин суугчийн хэвийн аж төрөх нөхцөлийг хангах үүднээс харьяалах нутаг дэвсгэрт орших сууц өмчлөгчдийн холбоо, өрхийн эмнэлэг, цагдаагийн хэсэг, төрийн бус байгууллагатай хамтран ажиллах;

 38.4.3.харьяалах нутаг дэвсгэрт орших сууц өмчлөгчдийн холбоо, өрхийн эмнэлэгийн үйл ажиллагаанд хяналт тавьж ажиллах;

 38.4.4.хууль тогтоомжид заасан бусад бүрэн эрх.

38.5.Хорооны иргэдийн нийтийн Хурал тогтоосон журмаар үйлдсэн тамга, тэмдэг, албан бичгийн хэвлэмэл хуудас хэрэглэнэ.

**АРАВДУГААР БҮЛЭГ**

**Нийслэлийн удирдлагаас иргэн, аж ахуйн**

**нэгж, байгууллагатай харилцах**

#### 39 дүгээр зүйл. Төрийн захиргааны төв байгууллагатай харилцах

39.1.Төрийн захиргааны төв байгууллага нь салбарын болон салбар хоорондын бодлогыг боловсруулах**,** хэрэгжүүлэхдээ нийслэл, түүний оршин суугчийн нийтлэг эрх ашигтай холбогдох асуудлаар нийслэлийн Засаг дарга, шаардлагатай гэж үзвэл нийслэлийн иргэдийн Төлөөлөгчдийн Хурал, эсхүл түүний Тэргүүлэгчидтэй зөвшилцөнө.

39.2.Нийслэлийн удирдлага нь төрийн захиргааны төв байгууллагын шийдвэр нийслэлийн эрх ашгийг зөрчиж байна гэж үзвэл дүгнэлт, саналаа Засгийн газарт болон холбогдох бусад байгууллагад гаргана.

39.3.Нийслэлийн удирдлага нь Засгийн газрын үйл ажиллагааны хөтөлбөрийг хэрэгжүүлэх, нийслэлийн эдийн засаг, нийгмийн хөгжлийн тулгамдсан асуудлыг шийдвэрлэх зорилгоор төрийн захиргааны төв байгууллагын удирдлагатай хамтран ажиллах гэрээ байгуулах, хамтарсан шийдвэр гаргах хэлбэрээр ажиллана.

39.4.Нийслэлийн удирдлагаас хот тохижилт, хүрээлэн буй орчин, хотын инженерийн барилга, байгууламж, нийтийн аж ахуйг хамгаалах, иргэдийн аюулгүй байдлыг хангах талаар гаргасан шийдвэрийг төрийн захиргааны төв байгууллага биелүүлэх үүрэгтэй.

#### 39.5.Тусгай хамгаалалттай газар нутгийн асуудал эрхэлсэн төрийн захиргааны төв байгууллага нь нийслэлийн нутаг дэвсгэрт газар ашиглуулах тухай шийдвэр гаргахдаа Нийслэлийн Засаг даргын саналд үндэслэнэ.

#### 40 дүгээр зүйл. Засаг захиргаа, нутаг дэвсгэрийн бусад нэгжтэй харилцах

40.1.Нийслэлийн удирдлагаас засаг захиргаа, нутаг дэвсгэрийн бусад нэгжийн удирдлагатай нийслэлийн эдийн засаг, нийгмийн хөгжил, иргэдийн суурьшлийн талаар гэрээ байгуулан хамтран ажиллаж болно.

40.2.Засаг захиргаа, нутаг дэвсгэрийн бусад нэгжийн удирдлага нь нийслэлийн хүн амыг бараа, үйлчилгээгээр хангах, нийслэлд үндэсний их баяр наадам, төрийн ёслол хүндэтгэл, улсын болон олон улсын арга хэмжээ зохион явуулахад хууль тогтоомж, Засгийн газрын шийдвэрийн дагуу дэмжлэг үзүүлнэ.

#### 40.3.Нийслэлийн хөгжилд зайлшгүй шаардлагатай дэд бүтцийн нэгдсэн сүлжээ, бүтэц бий болгох үйлдвэр, аж ахуй, хангамжийн байгууллагыг Засгийн газрын шийдвэрээр засаг захиргаа, нутаг дэвсгэрийн бусад нэгжийн нутаг дэвсгэр дээр байгуулж болно.

#### 41 дүгээр зүйл. Аж ахуйн нэгж, байгууллагатай харилцах

41.1.Нийслэлийн удирдлага нь нийслэлийн нутаг дэвсгэрт үйл ажиллагаа явуулж байгаа аж ахуйн нэгж, байгууллагад Улаанбаатар хотын хөгжлийн ерөнхий төлөвлөгөөг хэрэгжүүлэх, хэрэглэгчийн эрх ашгийг хамгаалах, ажил, үйлчилгээг сайжруулах, орчны тохижилт, цэвэрлэгээ хийх зэрэг асуудлаар шаардлага тавина.

41.2.Нийслэлийн Засаг дарга бөгөөд Улаанбаатар хотын Захирагч нь хотын аж ахуй, инженерийн барилга байгууламжийн эзэмшлийн зааг хэмжээ, шугам сүлжээний хамгаалалтын зурвасыг тогтоож, ашиглалт засвар, үйлчилгээг холбогдох хууль тогтоомжид заасны дагуу гэрээний үндсэн дээр мэргэжлийн байгууллагаар гүйцэтгүүлж болно.

41.3.Нийслэлийн Засаг дарга нь нутгийн захиргааны тодорхой чиг үүргийг холбогдох хууль тогтоомж, нийслэлийн иргэдийн Төлөөлөгчдийн Хурлын шийдвэр, гэрээний үндсэн дээр аж ахуйн нэгж, төрийн бус байгууллагад хариуцуулан гүйцэтгүүлж, холбогдох зардлыг бүрэн буюу хэсэгчлэн санхүүжүүлж болно.

41.4.Нийслэлийн Засаг даргын дэргэд нийслэлийн нутаг дэвсгэрт үйл ажиллагаа явуулж байгаа хөрөнгө оруулагчдын эрх, хууль ёсны ашиг сонирхлыг хамгаалах зөвлөл байгуулж ажиллуулна.

41.5.Энэ хуулийн 41.4-т заасан зөвлөлийн бүрэлдэхүүн, ажиллах журмыг нийслэлийн Засаг дарга батална.

#### 42 дугаар зүйл. Төрийн болон төрийн бус байгууллага, аж ахуйн нэгжээс нийслэлийн өмнө хүлээх үүрэг

42.1.Нийслэлийн нутаг дэвсгэрт үйл ажиллагаа явуулж байгаа төрийн болон төрийн бус байгууллага, аж ахуйн нэгж нь өмчийн хэлбэрээс үл хамааран нийслэлийн өмнө дараахь үүрэг хүлээнэ:

 42.1.1.хууль тогтоомжид нийцүүлэн нийслэлийн иргэдийн Төлөөлөгчдийн Хурал, Засаг даргаас нийтээр дагаж мөрдүүлэхээр гаргасан шийдвэрийг ажиллагсаддаа мэдээлж, хэрэгжүүлэх;

 42.1.2.нийслэлийн онцлог чиг үүргийг хэрэгжүүлэх талаар нийслэлийн удирдлагаас явуулж байгаа үйл ажиллагаанд дэмжлэг үзүүлэх;

 42.1.3.өөрийн эзэмшиж байгаа эдэлбэр газар, барилга, байгууламжаасаа 50 метр хүртэлх зайнд байгаа гудамж, талбайг стандарт, норм, дүрэм, журам, зохих шаардлагын дагуу зүй зохистой ашиглаж, тохижуулан цэвэр цэмцгэр байлгах;

 42.1.4.барилга байгууламж барих, засварлах явцад гарсан шороо, хог хаягдлыг тээвэрлүүлж, зөвшөөрөгдсөн газар хаях;

 42.1.5.эрүүл ахуйн стандартыг ханган ажиллаж, хэрэглэгчдийн эрэлтэд нийцсэн бүтээгдэхүүн үйлдвэрлэн нийлүүлэх.

42.2.Энэ хуулийн 41.3-т заасны дагуу нутгийн захиргааны тодорхой чиг үүргийг эрхлэн гүйцэтгэж, нийслэлийн төсвөөс санхүүжилт авсан аж ахуйн нэгж, төрийн бус байгууллага нь уг ажлаа Нийслэлийн Засаг даргын өмнө хариуцна.

**АРВАН НЭГДҮГЭЭР БYЛЭГ**

**Нийслэлийн талаархи Улсын Их Хурал,**

**Засгийн газрын бүрэн эрх**

 **43 дугаар зүйл. Улсын Их Хурлын бүрэн эрх**

 43.1.Улсын Их Хурал нийслэлийн талаар дараахь бүрэн эрхийг хэрэгжүүлнэ:

 43.1.1.нийслэлийн хөгжлийн асуудлаар төрөөс баримтлах бодлогыг тодорхойлох;

 43.1.2.Хот байгуулалтын тухай хуулийн 5.1.5-д заасны дагуу Улаанбаатар хотын хөгжлийн ерөнхий төлөвлөгөөг батлах;

 43.1.3.нийслэлийн санхүүгийн чадавхыг бэхжүүлэхэд дэмжлэг үзүүлэх;

 43.1.4.хууль тогтоомжид заасан бусад бүрэн эрх.

**44 дүгээр зүйл. Засгийн газрын бүрэн эрх**

44.1.Засгийн газар нийслэлийн талаар дараахь бүрэн эрхийг хэрэгжүүлнэ:

 44.1.1.нийслэлийн талаархи төрийн бодлого, хууль тогтоомжийг хэрэгжүүлэх ажлыг зохион байгуулах;

 44.1.2.нийслэл, дүүргийн нутгийн өөрөө удирдах байгууллагад мэргэжил, арга зүйн зөвлөгөө өгөх;

 44.1.3.нийслэлийн захиргааны байгууллагын үйл ажиллагааг удирдан чиглүүлэх;

 44.1.4.нийслэлийн удирдлагын саналыг үндэслэн нийслэлийн тогтвортой хөгжлийг хангах зорилт, арга хэмжээг боловсруулах, хэрэгжүүлэхэд дэмжлэг үзүүлэх;

 44.1.5.хууль тогтоомжид заасан бусад бүрэн эрх.

**АРВАН ХОЁРДУГААР БҮЛЭГ**

### Нийслэлийн өдөр, нийслэлийн шагнал

#### 45 дугаар зүйл. Нийслэлийн өдөр

45.1.Улсын Их Хурлаас тогтоосон нийслэлийн өдрийг жил бүр тэмдэглэнэ.

45.2.Нийслэлийн өдрийг тэмдэглэх арга хэмжээг нийслэлийн удирдлага хариуцан зохион байгуулна.

#### 46 дугаар зүйл. Нийслэлийн шагнал

46.1.Нийслэлийг хөгжүүлэх үйлсэд онцгой хувь нэмэр оруулсан иргэнийг "Нийслэлийн хүндэт иргэн"-д өргөмжлөх болон бусад шагналаар шагнана. "Нийслэлийн хүндэт иргэн"-д өргөмжлөх асуудлыг Нийслэлийн Засаг даргын өргөн мэдүүлснээр нийслэлийн иргэдийн Төлөөлөгчдийн Хурлын Тэргүүлэгчид шийдвэрлэнэ.

46.2."Нийслэлийн хүндэт иргэн"-д өргөмжлөх болон бусад шагналаар шагнах журмыг нийслэлийн иргэдийн Төлөөлөгчдийн Хурал батална.

####

#### 47 дугаар зүйл. Нийслэлийн бүртгэл, мэдээлэл, судалгааны байгууллага

47.1.Нийслэл Улаанбаатар хот өөрийн сонин, телевиз болон радиогийн нэвтрүүлэгтэй байж болно.

47.2.Нийслэлийн удирдлага дэргэдээ хотын хөгжлийн түүх, хэтийн төлөвийг тодорхойлох, хотжилт, хот байгуулалт, хүн ам, хүрээлэн байгаа орчны асуудал болон олон нийтийн санаа бодлыг судлах шинжилгээ, судалгааны төвтэй байж болно.

**АРВАН ГУРАВДУГААР БҮЛЭГ**

**Нийслэлийн эрх зүйн байдлын тухай хуулийн**

**хэрэгжилтэд хяналт тавих, тайлагнах**

 **48 дугаар зүйл. Нийслэлийн эрх зүйн байдлын тухай хуулийн хэрэгжилтэд хяналт тавих**

48.1.Нийслэлийн удирдлага Нийслэлийн эрх зүйн байдлын тухай хуулийн хэрэгжилтэд нийслэлийн оршин суугчидтай хамтран хяналт тавьж ажиллана.

**49 дүгээр зүйл. Нийслэлийн эрх зүйн байдлын тухай хуулийн хэрэгжилтийг тайлагнах**

 49.1.Нийслэлийн удирдлага жил бүрийн I улиралд нийслэлийн иргэдэд нийслэлийн эрх зүйн байдлын тухай хууль тогтоомжийн хэрэгжилтийн талаар тайлагнаж, хуулийн хэрэгжилтийг хангах чиглэлээр цаашид авах арга хэмжээг танилцуулна.

**АРВАН ДӨРӨВДҮГЭЭР БҮЛЭГ**

**Бусад**

**50 дугаар зүйл.** **Хориглох үйл ажиллагаа**

50.1.Иргэн, хуулийн этгээд нийслэлийн нутаг дэвсгэрт хуулиар хориглосноос гадна дараахь үйл ажиллагаа явуулахыг хориглоно:

50.1.1.төлөвлөлтгүй газар суурьшил үүсгэх болон суурьших;

50.1.2.хуульд заасан зөвшөөрөлгүйгээр газар эзэмших, ашиглах, барилга угсралтын ажил явуулах, газар өмчлөгч, эзэмшигч, ашиглагчийн хууль ёсны эрх ашигт халдах, бусдын орц, гарцыг хаах;

50.1.3.инженерийн шугам сүлжээ, тоног төхөөрөмжийг мэргэжлийн байгууллагын дүгнэлт, зөвшөөрөлгүйгээр ашиглах, гэмтэл учруулах;

50.1.4.хотын ногоон байгууламж, байгалийн болон таримал мод, бут, сөөгийг хугалах, устгах, сүйтгэх;

50.1.5.байгаль орчин, нуур, цөөрөм, гол, горхи, булаг, шандыг ахуйн болон үйлдвэрлэлийн хог хаягдлаар бохирдуулах;

50.1.6.хий, шахмал болон боловсруулсан түлш, нүүрс, мод, цаас, малын гаралтай түлшнээс өөр хорт утаа ялгаруулдаг зүйлсийг түлшинд хэрэглэх;

50.1.7.зөвшөөрөгдөөгүй бүсэд мал аж ахуй эрхлэх.

**51 дүгээр зүйл. Нийслэлийн эрх зүйн байдлын тухай хууль тогтоомж зөрчигчид хүлээлгэх хариуцлага**

51.1.Энэ хуулийг зөрчсөн албан тушаалтанд Эрүүгийн хариуцлага хүлээлгэхээргүй бол гэм буруутай этгээдэд Төрийн албаны тухай хуульд заасан хариуцлага хүлээлгэнэ.

51.2.Энэ хуулийг зөрчсөн гэм буруутай иргэн, хуулийн этгээдэд Эрүүгийн хууль, Зөрчлийн тухай хуульд заасан хариуцлага хүлээлгэнэ.

51.3.Энэ хуулийн 29.1.4-т заасныг зөрчиж Улаанбаатар хотын хөгжлийн ерөнхий төлөвлөгөөнд заасан суурьшлийн бүсэд оршин суугаагүй иргэнд нийслэл хотын хангамж, үйлчилгээ үзүүлэхгүй бөгөөд үүдэн гарах хохирлыг тухайн этгээд хариуцна.

 **52 дугаар зүйл. Хууль хүчин төгөлдөр болох**

 52.1.Энэ хуулийн 25.1.3-т заасан шаардлагыг 2025 оны 01 дүгээр сарын 01-ний өдрөөс эхлэн дагаж мөрдөнө.

52.2.Энэ хуулийн 52.1-д зааснаас бусад зүйл, хэсэг, заалтыг 2017 оны .. дугаар сарын ..-ны өдрөөс эхлэн дагаж мөрдөнө.

**ГАРЫН ҮСЭГ**

1. 1 Монгол Улсын Үндсэн хууль-“Төрийн мэдээлэл” эмхтгэлийн 1992 оны 1 дүгээрт нийтлэгдсэн. [↑](#footnote-ref-1)
2. Монгол Улсын Засаг захиргаа, нутаг дэвсгэрийн нэгж, түүний удирдлагын тухай хууль-“Төрийн мэдээлэл” эмхтгэлийн 2007 оны 2 дугаарт нийтлэгдсэн. [↑](#footnote-ref-2)
3. Хот байгуулалтын тухай хууль-“Төрийн мэдээлэл” эмхтгэлийн 2008 оны 28 дугаарт нийтлэгдсэн. [↑](#footnote-ref-3)
4. Хог хаягдлын тухай хууль-“Төрийн мэдээлэл” эмхтгэлийн 2017 оны 15 дугаарт нийтлэгдсэн. [↑](#footnote-ref-4)
5. Хот, суурин газрыг дахин хөгжүүлэх тухай хууль-“Төрийн мэдээлэл” эмхтгэлийн 2015 оны 28 дугаарт нийтлэгдсэн. [↑](#footnote-ref-5)
6. Ашигт малтмалын тухай хууль-Төрийн мэдээлэл” эмхтгэлийн 2006 оны 30 дугаарт нийтлэгдсэн. [↑](#footnote-ref-6)
7. Түгээмэл тархацтай ашигт малтмалын тухай хууль-Төрийн мэдээлэл” эмхтгэлийн 2014 оны 07 дугаарт нийтлэгдсэн. [↑](#footnote-ref-7)
8. Цөмийн энергийн тухай хууль-“Төрийн мэдээлэл” эмхтгэлийн 2009 оны 29 дүгээрт нийтлэгдсэн. [↑](#footnote-ref-8)
9. Далай ашиглах тухай хууль-“Төрийн мэдээлэл” эмхтгэлийн 1999 оны 27 дугаарт нийтлэгдсэн. [↑](#footnote-ref-9)